Kristian Bøgsted (DD), 2025-05-28:
Tak for ordet, og tak til Dansk Folkeparti for at indkalde til den her forespørgselsdebat.
Lad os sige det med det samme fra starten af: Efter min og Danmarksdemokraternes mening er der ikke plads til ulven i den fri natur i Danmark.
Og hvorfor så ikke det?
Ulven har været udryddet i ca. 200 år i Danmark.
Den blev udryddet af en grund, og siden da er Danmark blevet endnu mere tætbefolket.
Jeg bor i ulveland, og jeg ved, at hr. Peter Kofod bor i ulveland.
Mange af dem, vi hører råbe rigtig, rigtig højt op i den her debat om, at ulven bare skal være der, og at den er fantastisk, bor inde i en storby på en ø, hvor ulven ikke er.
Det er nemt.
I skulle prøve at komme ud og bo ude ved os.
Vi får at vide: Ulven gør ingenting; den er ikke farlig; der er ingen problemer, medmindre den angriber husdyr flere gange.
Det er sikkert rigtigt, når en ekspert siger, at den som udgangspunkt ikke angriber os mennesker.
Men det ændrer ikke på, at når mine børn render i haven og ulven kan komme gående lige på den anden side af hækken og jeg får at vide, at det ikke er et problem, er jeg lodret uenig.
Ulven skal ikke rende rundt lige på den anden side af der, hvor mine børn leger, og hvor de går tur alene på en sti.
Jeg selv og andre i den by, jeg bor i, lader ikke vores børn gå alene på stien på visse tidspunkter af døgnet.
Folk tør ikke længere at gå de samme steder med deres hunde; de går på andre tidspunkter.
Det her er noget, der skal tages alvorligt.
Det er ikke sjovt for os, der bor derude, at vi skal se på husdyr, der bliver angrebet og flænset i tide og utide.
Så bliver det nævnt, at de bare skal hegnes ordentligt ind.
Ja tak, har I været ude at se, hvordan det fungerer at være fåreavler og husdyravler?
Det er så et hegn, der skal have fem tråde i 1,30 m eller 1,50 m, og så har det indtil nu været sådan – og jeg medgiver, at ministeren har lagt op til, at det skal ændres, hvor rigidt man ser på det – at man kan have indhegnet sit hegn med fem tråde, som man skal, men hvis der så lige er en strækning på 30 cm, hvor den ene tråd hænger 2 cm for lavt, så kasserer man hele hegnet, og så er det ikke ulvesikret længere.
Det er ikke i orden.
Det er en forkert måde, det her er blevet tacklet på.
Hvad er det næste så?
Skal vi så hegne ind på samme måde der, hvor der går kvæg og kalve?
Forleden var der en landmand, der kunne se på sit overvågningskamera, at ulven løb rundt og jagtede hans kalve.
Han skyndte sig derud; der skete heldigvis ikke noget.
Der er hesteavlere, der ikke længere lader deres heste fole ude på marken, hvilket ellers er det naturlige og gode, på grund af at ulven går ude på marken ved dem.
Hesteavlere beretter, at deres heste rent faktisk smider føllet, inden det bliver født, på grund af stress over ulven, der løber rundt derude.
Er det det, vi vil?
Der bliver sagt, at ulven er en kæmpe gevinst for vores biodiversitet.
Vi har klaret os uden ulven i 200 år.
Det er ikke det, at ulven har manglet, der har været skyld i, at der har været visse arter, der har haft tilbagegang.
Skovbiodiversiteten er i fremgang, hvis man kigger på den, og det var den, inden ulven kom tilbage.
Det er simpelt hen forkert, det her.
Vi er nødt til at stoppe med bare at sige, at den skal være der.
Der bliver nævnt, at der er et markant flertal i Danmark, der vil have den.
Som jeg nævnte i et spørgsmål til hr. Peter Kofod, er jeg ikke enig i det flertal, og jeg tror ikke på, at det er rigtigt.
Hvis det er rigtigt, tror jeg helt bestemt, at det ville ændre sig, hvis ulven også var mange andre steder.
Når vi så snakker om, at man skal tage det alvorligt og snakke om det, er der folk, der laver undersøgelser for at finde ud af, hvor bekymrede folk så er.
Det, man kan svare på spørgsmålene, er: Jeg er ligeglad, jeg tænker lidt over det, eller jeg tør overhovedet ikke bruge naturen.
Så bliver det påpeget over for manden, at det jo er dybt unuanceret.
For det kan da godt være, at jeg tør bruge naturen, og det kan også godt være, at jeg sender mine børn ud i naturen, men hvis der er tidspunkter og steder, hvor jeg ikke gør det længere, hvad så?
Hvad nu, hvis jeg er bekymret for at gå en tur med mine hunde?
Så sent som i dag er der kommet en historie frem om hunde, der er blevet slået ihjel af ulve.
Det er præcis, hvad vi har frygtet.
Hvad er det næste, der skal til?
Så som afslutning vil jeg sige, at Danmarksdemokraterne og jeg ikke mener, at der er plads til ulven i den fri natur i Danmark.